รู้คนโกหก ขบวนการโกง หวย30ล้าน
ผบ.ตร.ฟันธง คล้ายๆกับคดี ครูจอมทรัพย์ บช.ก.รอทีเด็ด ออกหมายจับ,จักรทิพย์ ชัยจินดา ผบ.ตร. แย้มคดี,หวย 30 ล้าน, จบไม่เกินสิ้นเดือน รู้แล้วใครเป็นเจ้าของ รอเพียงสำนวนครบถ้วน พบทำเป็นขบวนการ มีตำรวจเข้าไปเอี่ยวบางส่วน เร็วๆนี้เตรียมออกหมายจับอย่างน้อย 1 ราย ขณะที่ ฐิติราช หนองหารพิทักษ์ ผบช.ก. ระบุเป็นกรณีศึกษาของประเทศ ต้องย้อนกลับมาดูระบบคัดกรองคนเข้าทำงาน,ใกล้ถึงบทสรุปคดีหวยอลเวง แย่งสิทธิครอบครองลอตเตอรี่รางวัลที่ 1 จำนวน 5 ใบ มูลค่า 30 ล้านบาท ระหว่าง ร.ต.ท.จรูญ วิมูล อดีตตำรวจที่เกษียณอายุราชการกับนายปรีชา ใคร่ครวญ ครูชำนาญการโรงเรียนเทพมงคลรังษี จ.กาญจนบุรี หลังต่างฝ่ายต่างออกมายืนยันแสดงสิทธิเป็นเจ้าของลอตเตอรี่เจ้าปัญหา ทำให้มีประชาชนให้ความสนใจติดตามความคืบหน้าคดีนี้กันทั่วประเทศ,ที่กองบังคับการปราบปราม (บก.ป.) เมื่อเวลา 10.30 น. วันที่ 13 ก.พ. พล.ต.อ.จักรทิพย์ ชัยจินดา ผบ.ตร. เดินทางเข้าร่วมประชุมติดตามความคืบหน้าคดีนี้ มี พล.ต.ท.ฐิติราช หนองหารพิทักษ์ ผบช.ก. พล.ต.ต.ชวลิต แสวงพืชน์ รอง ผบช.ก. พล.ต.ต.ประเสริฐ พัฒนาดี รอง ผบช.ก. พล.ต.ต.ไมตรี ฉิมเฉิด ผบก.ป. พร้อมชุดพนักงานสอบสวนบก.ป. และ บก.ปอท. เข้าร่วมประชุมที่ห้องชิวปรีชา,พล.ต.ท.ฐิติราช หนองหารพิทักษ์ ผบช.ก. กล่าวว่า ต้องขอเวลาอีกระยะให้ตำรวจทำงานด้วยความละเอียดรอบคอบ เพื่อหาคำตอบที่ถูกต้องและตอบสังคมได้ เรื่องนี้ถือเป็นกรณีศึกษา เป็นปรากฏการณ์ทางสังคม ไม่ใช่เพียงแค่คดีธรรมดาคดีหนึ่ง ต้องมองว่ากรณีนี้เกิดขึ้นได้อย่างไร คดียังไม่ถึงขั้นตอนการพิจารณาคดีในชั้นศาล แต่ทางจิตวิทยาน่าจะตอบคำถามได้แล้วว่าใครคือเจ้าของลอตเตอรี่ตัวจริง ใครพูดจริง ใครพูดโกหก การสืบสวนสอบสวนของตำรวจ คาดจะเสร็จสมบูรณ์ภายในเดือนนี้ เรื่องนี้ถือเป็นกรณีศึกษาของประเทศ ต้องดูแลประชาชนมากกว่านี้หรือไม่ รวมทั้งระบบคัดกรองตำรวจ ครู พระ ทหาร ทุกสาขาอาชีพ ที่จะเข้ามาทำหน้าที่ เพราะทุกคนบอกเป็นคนดีหมด,สำหรับพยานหลักฐานต่างๆ พนักงานสอบสวน บก.ป.รวบรวมไว้มากพอสมควร ไม่ขอประเมินเป็นตัวเลขว่าคืบหน้าเท่าใด แต่ยืนยันจะทำให้สมบูรณ์ครบทุกประเด็น กระจ่างชัดทุกข้อสงสัย รู้ว่าใครผิด-ถูก มีบุคคลใดเกี่ยวข้องและทำหน้าที่อย่างไร ใครเป็นตัวการหรือเป็นผู้ร่วมสนับสนุน ต้องพิจารณาให้ความเป็นธรรมกับทุกฝ่าย บางคนอาจไม่ได้ตั้งใจเกี่ยวข้อง แต่อาศัยความเป็นพวกพ้องและเชื่อว่าคนนี้เป็นคนดี จึงออกมาช่วยกัน,พล.ต.ท.ฐิติราชกล่าวต่ออีกว่า ที่ผ่านมาคดีแบบเดียวกันนี้เคยเกิดขึ้นในหลายพื้นที่และเกิดขึ้นอย่างต่อเนื่อง บช.ก.จึงจำเป็นที่จะต้องลงไปทำคดี เพื่อพิสูจน์ทราบมีขบวนการหรือมีผู้อยู่เบื้องหลังหรือไม่ ส่วนประเด็นการสืบสวนสอบสวนของ บก.ป.สอดคล้องกับการดำเนินการของตำรวจ บช.ภ. 7 หรือไม่นั้น ไม่อยากให้นำไปเปรียบเทียบ ที่ผ่านมาตำรวจ บช.ก.อาจเจอคดีเยอะหลากหลาย การทำแต่ละคดีต้องระมัดระวังรอบคอบและละเอียดถี่ถ้วน คำให้การของพยานที่ผ่านมาจะขัดแย้งกับข้อเท็จจริงหรือไม่นั้นไม่ขอเปิดเผย เชื่อมั่นในพยานหลักฐานที่พนักงานสอบสวนมีอยู่ ประกอบกับความรู้ ประสบการณ์ที่มีมากพอ ทำให้คดีมีความชัดเจนขึ้น ส่วนกรณีนายปรีชาฟ้องคดีต่อศาลแพ่งจะมีผลต่อรูปคดีหรือไม่นั้น ตนไม่ทราบ จะขอพูดถึงในส่วนที่รับผิดชอบเท่านั้น,หลังการประชุม พล.ต.อ.จักรทิพย์ ชัยจินดา ผบ.ตร. เปิดเผยว่า คดีนี้มีความคืบหน้าไปมาก อยู่ในขั้นตอนของการตรวจสอบ กำชับให้ พล.ต.ท.ฐิติราชดูแลเรื่องการวางแนวทางสืบสวนและกรอบระยะเวลาที่อยากให้สามารถสรุปคดีได้ภายในไม่เกินสิ้นเดือน ก.พ. ทุกอย่างต้องเป็นไปตามพยานหลักฐาน ยอมรับบางอย่างอาจจะแตกต่าง แต่ไม่ได้ถึงขนาดไปคนละทิศทางกับตำรวจ บช.ภ. 7 ตนเชื่อมั่นในประสิทธิภาพของตำรวจกองปราบฯ สามารถคลายข้อกังขาของประชาชนได้ ในความรู้สึกส่วนตัว คดีนี้คล้ายกับคดีครูจอมทรัพย์ ต้องมีคนถูกดำเนินคดี หากพบมีผู้เกี่ยวข้องทำในส่วนที่ไม่ถูกต้อง ไม่ว่าจะเป็นตำรวจท้องที่ก็ตาม,พล.ต.อ.จักรทิพย์ยังตอบคำถามกรณีมีตำรวจชั้นผู้ใหญ่เข้ามาเกี่ยวข้องด้วยหรือไม่ว่า ยอมรับมีบางส่วน แต่ยังคงไม่ขอกล่าวถึงเพราะเป็นรายละเอียดในสำนวน ต้องตรวจสอบให้แน่ชัด ยืนยันคดีนี้เมื่อถึงที่สุดแล้วจะต้องมีผู้ถูกดำเนินคดีแน่นอน คล้ายกับคดีครูจอมทรัพย์ ส่วนเหตุผลที่สั่งการให้โอนสำนวนคดีมาที่กองปราบฯนั้น มีอยู่ 3 ประเด็น คือ เรื่องการไม่ได้รับความเป็นธรรม เป็นคดีประชาชนให้ความสนใจ และมีการกระทำเป็นขบวนการ,มีรายงานว่า ระหว่างการประชุม พล.ต.อ.จักรทิพย์ ชัยจินดา ผบ.ตร. พล.ต.ท.ฐิติราช หนองหารพิทักษ์ ผบช.ก. สั่งการกำชับให้พนักงานสอบสวนเร่งรวบรวมพยานหลักฐานเพิ่ม ให้ความสำคัญกับหลักฐานที่ได้ในจุดเกิดเหตุบริเวณตลาดเร้ด ซิตี้ อ.เมืองกาญจนบุรี มากกว่าที่จะให้ความสำคัญกับพยานบุคคล นอกจากนี้ ยังให้ติดตามหาพยานแวดล้อมอื่นๆเพื่อพิสูจน์ความจริงให้ได้มากที่สุด อาทิ สลากฯหมายเลขที่นายปรีชาอ้างในคลิปว่าไม่ถูกรางวัล รวมทั้งให้พิสูจน์ทราบให้แน่ชัดว่า ร.ต.ท.จรูญซื้อสลากฯจากแม่ค้ารายใด เพราะที่ผ่านมา ร.ต.ท.จรูญยืนยันคำให้การเดิมว่าจำไม่ได้ซื้อจากแม่ค้าแผงไหน หากพิสูจน์ได้จะทำให้คดีชัดเจนมากขึ้น,นอกจากนี้ ในที่ประชุมยังนำหลักฐานต่างๆทั้งการสอบสวนปากคำพยานบุคคลและหลักฐานทางวิทยาศาสตร์มารวบรวมจนสรุปทิศทางได้แน่ชัดแล้วว่าใครเป็นเจ้าของสลากฯตัวจริง เพียงแต่รอสอบปากคำพยานบางปากเพิ่มเติมประกอบสำนวนการสอบสวนเท่านั้น ขณะเดียวกัน ชุดสืบสวนอยู่ระหว่างรวบรวมพยานหลักฐานเอาผิดกับผู้เกี่ยวข้องที่ทำให้เกิดปัญหา มีพฤติกรรมเป็นขบวนการ เบื้องต้นพบผู้กระทำความผิดชัดเจน 1 คน เป็นความผิดตามประมวลกฎหมายอาญา ม.174 คือ ผู้ใดรู้ว่ามิได้มีการกระทำความผิดเกิดขึ้น แต่แจ้งข้อความแก่พนักงานสอบสวนหรือเจ้าพนักงานผู้มีอำนาจสืบสวนคดีอาญาเพื่อจะแกล้งให้บุคคลใดต้องรับโทษหรือรับโทษหนักขึ้น ผู้กระทำผิดต้องระวางโทษจำคุกไม่เกิน 5 ปี และปรับไม่เกิน 100,000 บาท คาดจะสรุปสำนวนและออกหมายจับได้ในเร็ววัน,วันเดียวกัน นายปรีชา ใคร่ครวญ เปิดเผยถึงกรณี พล.ต.อ.จักรทิพย์ ชัยจินดา ผบ.ตร. ให้สัมภาษณ์กับสื่อมวลชนคดีนี้ใกล้จะจบแล้วว่า ตนขอยืนยันความเป็นเจ้าของลอตเตอรี่ร้อยเปอร์เซ็นต์ ทั้งหมดไม่ได้เป็นการช่วยเหลือของคนรู้จักกัน ทุกอย่างเป็นไปตามความเป็นจริง อย่างที่เคยบอกว่า มีอยู่ 2 หลัก คือหลักความจริงกับความเชื่อ ตนยืนอยู่บนหลักของความจริงและพยานหลักฐานฝ่ายตนเป็นความจริงทั้งหมด ต้องไปพิสูจน์ในกระบวนการศาล ไม่น่าจะมีประเด็นอะไรแล้วเพราะเป็นเรื่องที่ทั้ง 2 ฝ่ายจะต้องหาพยานหลักฐานมาพิสูจน์ให้ศาลเห็น ไม่ได้วิตกกังวลแต่อย่างใด การที่มีผู้ระบุว่าคดีนี้ทำเป็นแก๊งแบบครูจอมทรัพย์นั้นไม่รู้สึกหนักใจ เรื่องที่เกิดขึ้นไม่เป็นขบวนการ และเมื่อไม่ใช่จึงไม่รู้สึกหนักใจ ทุกอย่างขึ้นอยู่กับพยานหลักฐาน
จักรทิพย์ ชัยจินดา ผบ.ตร. แย้มคดีหวย 30 ล้าน จบไม่เกินสิ้นเดือน รู้แล้วใครเป็นเจ้าของ รอเพียงสำนวนครบถ้วน
หวย30ล้าน,จรูญ วิมูล,ลุงจรูญ,ครูปรีชา,ข่าวหน้า1,ข่าวทั่วไป